**STEM GAMESI U BORBI S KORONAVIRUSOM – INTERVJU S ZNANSTVENICIMA**

Iako se najveće međunarodno studentsko natjecanje neće održati, STEM Games organizacija nastavlja s radom, ovaj put u video intervjuu s Ivanom Đikićem i Wolfgangom Bockom!

Neprilike koje su suočile cijelu Europu, pa tako i Hrvatsku, odrazile su se i na međunarodno studentsko natjecanje u znanju, sportu i esportu. Svjesni odgovornosti koju u ovim nepredvidivim okolnostima nosi cijela organizacija STEM Gamesa, već prošli mjesec je donesena odluka da se **STEM Games 2020 nažalost neće održati**.

Sjajne organizacijske snage Gamesa neumorno su radile na ostvarivanju događaja za pamćenje još od kolovoza. Kao rezultat uloženog truda, Gamesi bi ove godine bili spremni podići vlastitu ljestvicu i suočiti se s novim izazovima današnjice!

Uz četiri arene STEM područja, od ove godine uvedena je još jedna arena. U **eSport Areni** oko 40 timova odmjerilo bi svoje gejmerske vještine u jednoj od četiri video igre (League of Legends, Pro Evolution Soccer, Counter Strike: Global Offensive i Hearthstone). Kao vrhunac natjecanja, arena bi nakon 2 dana doživjela potpunu transformaciju i postavila bi se **2 stage-a za završnice s velikim prostorom za publiku**.

Osim iskazivanja taktike, fokusa i brzine u digitalnom okruženju, natjecatelji bi imali priliku pokazati te vještine i na terenu. Uz futsal, košarku, rukomet, odbojku, odbojku na pijesku, veslanje, trčanje i šah, stolni tenis dobio bi svog brata blizanca pa bi se natjecatelji mogli okušati i u **tenisu**!

Gamesi mogu biti ponosni na broj fakulteta koji bi se natjecao ove godine, jer je prošlogodišnja brojka od 17 fakulteta narasla na čak 23, a novi fakulteti koji su odlučili odmjeriti svoje snage su: **Technische Universität Kaiserslautern** (Odjel za elektrotehniku ​​i računalno inženjerstvo i Odjel za matematiku),**Sveučilište Sjever - Sveučilišni centar Varaždin**, **Sveučilište u Dubrovniku**, **Sveučilište u Zagrebu** (Hrvatska vojna akademija i Geodetski fakultet), **SS. Sveučilište Ćirila i Metoda u Skopju** (Fakultet elektrotehnike i informacijskih tehnologija) i **Sveučilište u Ljubljani** (Biotehnički fakultet).

Unatoč otkazivanju natjecanja ove godine, organizacija STEM Gamesa i dalje radi kako bi studentima, znanstvenicima i široj javnosti približila aktualne probleme današnjice. Jedna od glavnih tema naše svakodnevnice je ovih dana upravo borba s koronavirusom, a širenje krivih informacija i neutemeljena panika su u ovoj situaciji neizbježni.

Kako bi spriječili takvo ponašanje, organizacija STEM Gamesa odlučila je doći do kvalitetnih odgovora od stručnjaka koji imaju iskustva iz prve ruke u razvoju situacije s koronavirusom. U raspravi su svoja iskustva, razmišljanja i komentare podijelila dva cijenjena znanstvenika koja se direktno suočavaju s nekim od problema vezanih uz pojavu koronavirusa: **Ivan Đikić**, ovogodišnji ambasador STEM Gamesa i **Wolfgang Bock** u ulozi mentora matematičke arene.

Neke od tematika kojih su se dotakli su različiti **pristupi u borbi protiv pandemije**, **matematičko modeliranje** širenja koronavirusa, **uloga matematičara i epidemiologa** u borbi s virusom**, kako trenutne mjere utječu na smanjivanje širenja zaraze** te **utjecaj medija na društvo**.

Osim toga komentirali su i pitanja koja muče širu javnost kao što su **utjecaj temperature na širenje zaraze**, **sezonska pojava koronavirusa, utjecaj navodnih lijekova protiv koronavirusa te razvoj cjepiva**. O ovim, a i mnogim drugim temama možete saznati na kratkom videu u nastavku, kojeg je vodio **Vladimir Šimović,** predavač na Tehničkom veleučilištu u Zagrebu.

Cijeli intervju možete pronaći na [linku](https://youtu.be/eC-oXJ6aMSE).